Строй не ўзнікае выпадкова. Слой за слоем, год за годам, ён як бы сам выбудоўваецца паводле правілаў архітэктонікі і кампазіцыі, складаецца ў спосаб, які найлепей адпавядае асаблівасцям матэрыялу, а ягоныя элементы дапасоўваюцца адзін да аднаго утвараючы адзіны стыль, заўсёды функцыянальны. Традыцыйны строй — гэта канон, адмысловы парадак, які ў сваю чаргу ёсць неад’емным элементам той культуры, той прасторы і таго парадку, у якім ён нараджаецца і працяглы час функцыянуе.